Predkladacia správa

            Návrh zákona, ktorým sa mení a dopĺňa zákon č. 592/2006 Z. z. o poskytovaní vianočného príspevku niektorým poberateľom dôchodku a o doplnení niektorých zákonov       v znení neskorších predpisov sa predkladá na základe Plánu legislatívnych úloh vlády na rok 2011.
 
            Predložený návrh zákona upravuje poskytovanie vianočného príspevku v závislosti od konkrétnej sumy dôchodku. Cieľom je odstrániť pásmové rozpätia a predísť  situáciám,  pri ktorých dôchodok z dôvodu malého prekročenia prechádzal do iného pásma, v ktorom sa vianočný príspevok poskytol v nižšej sume.
 
            Výpočet vianočného príspevku v návrhu zákona je previazaný s výškou životného minima pre jednu plnoletú fyzickú osobu. Výška vianočného príspevku bude pre nízke dôchodky, resp. úhrny súm dôchodkov, konštantná a potom sa bude so stúpajúcou výškou dôchodku, resp. úhrnu súm dôchodkov, lineárne znižovať. Horná hranica pre poskytnutie vianočného príspevku bude určená ako 60 % z priemernej mesačnej mzdy v hospodárstve Slovenskej republiky vykázanej Štatistickým úradom Slovenskej republiky za kalendárny rok, ktorý predchádza kalendárnemu roku, v  ktorom sa vyplatí vianočný príspevok. 
 
            Návrh zákona nemení osobný rozsah poberateľov vianočného príspevku.
 
            Návrh zákona ustanovuje sumu zodpovedajúcu 60 % priemernej mesačnej mzdy v hospodárstve Slovenskej republiky vykázanej Štatistickým úradom Slovenskej republiky na rok 2011 a  ukladá povinnosť Ministerstvu práce, sociálnych vecí a rodiny Slovenskej republiky ustanoviť po roku 2011 túto sumu opatrením a vyhlásiť jeho úplné znenie uverejnením v Zbierke zákonov Slovenskej republiky najneskôr do 30. septembra príslušného kalendárneho roka.
 
Dopad návrhu zákona na rozpočet verejnej správy je uvedený v doložke vybraných vplyvov.
 
Návrh zákona bol zaslaný na pripomienky a z pripomienkujúcich orgánov nezaslali pripomienky Úrad geodézie, kartografie a katastra Slovenskej republiky, Úrad pre normalizáciu, metrológiu a skúšobníctvo Slovenskej republiky, Slovenská informačná služba, Fond národného majetku Slovenskej republiky, Sociálna poisťovňa, Slovenská akadémia vied – Jazykovedný ústav Ľ. Štúra, Spoločný sekretariát Rady vlády Slovenskej republiky, Ústredie práce, sociálnych vecí a rodiny, Nezávislé kresťanské odbory, Úrad na ochranu osobných údajov, Republiková únia zamestnávateľov Slovenskej republiky, Národný inšpektorát práce a Združenie podnikateľov Slovenska.
Návrh zákona bol prerokovaný v Hospodárskej a sociálnej rade Slovenskej republiky 18. apríla 2011 a v Legislatívnej rade vlády Slovenskej republiky 19. apríla 2011.